Síldarverksmiðjan á Eyri við Ingólfsfjörð Ein af perlum Árneshrepps sem ferðamenn hafa mjög gaman af að heimsækja er Eyri við Ingólfsfjörð . Þar var um tíma á 20. öldinni blómleg síldarvinnsla og er afar sérstakt að koma þar og sjá yfirgefnar verksmiðjubyggingarnar sem eru í allmikilli niðurníðslu . Akvegur sem mætti gjarnan vera töluvert betri , en er þó fær öllum bílum , liggur frá Melum í Árneshreppi yfir að Eyri , en jeppar komast síðan alla leið í Ófeigsfjörð . Fréttaritari strandir.is skellti sér í skoðunarferð að Eyri á dögunum og smellti af nokkrum myndum . Eftir því sem fréttaritari veit best var síldarsöltun á Eyri á árabilinu 1916 - 1919 , en lagðist þá af þar eins og víðar í framhaldi af krakkinu mikla , þegar síldarsöltun landsmanna fór á höfuðið að heita mátti á einu bretti . Á þessu blómaskeiði voru líklega einar fimm síldarsöltunarstöðvar við Ingólfsfjörð . Aftur var söltuð síld á Eyri frá því um 1930 og lítil síldarbræðsla var síðan byggð um 1936 . Síðan var býsna stór bræðsla reist innarlega á eyrinni á heimsstyrjaldarárunum og starfrækt til 1952 . Seinna var starfrækt þar lítil rækjuverksmiðja í fáein ár . Eyri fór í eyði ( ef hægt er að nota það orð ) árið 1971 , en þar eru fyrir utan verksmiðjuhúsin nokkur íbúðarhús sem er viðhaldið og notuð sem sumardvalarstaðir . Eyri við Ingólfsfjörð – Ljósm. Jón Jónsson